
Forord

Hvert enkelt menneske er unikt. Et individs personlighet utvikles og preges av oppvekstmiljø, gener, arvede vanemønstre og det åndelige nivået man er på. Det sterkeste av alle aspektene er våre selvstendige, frie valg, som har innflytelse på hvordan energien i et horoskop og i et stjernetegn kommer til uttrykk.

Barndom og oppvekst har stor innvirkning på hvem vi blir som voksne. Når man ikke føler seg sett eller respektert, kan det gjøre noe med selvfølelsen. Barnet kan ha en annen natur enn foreldrene, og det kan føre til misforståelser. Dersom de voksne ikke forstår barnet, kan det skape dype sår som påvirker barnets måte å håndtere verden rundt seg på. Det kan også prege relasjoner både i oppvekst og i voksen alder.

Barnet har ikke foreldrenes erfaringer og perspektiver, og derfor er det foreldres ansvar å forstå barnet og ikke motsatt. Alle har ulik natur og er sammensatt av DNA, personlighet, erfaring og vilje.

Etter hvert som barnet vokser til, begynner det å erfare forholdet mellom seg selv og dem rundt seg. Først i relasjon til nær familie, slekt, venner og nærmiljøet, og deretter i det større samfunnet, som involverer nabolaget, skolekretsen og fritidsmiljøet. I puberteten skjer det store forandringer både fysisk, psykisk og åndelig. Da får man etter hvert bedre kontakt med seg selv, den man er, og hvem man vil være.

Ungdommer frigjør seg som regel mer og mer fra den nærmeste familien, og søker mer kontakt med venner og fritidsmiljø. I ungdomstiden er det naturlig å søke å finne sin egen identitet via vennekretsen.

Når man som ungdom vet mer om hvem man er, øker sjansen for å styrke selvtilliten og selvfølelsen. Man innser at man ikke kan være noe man ikke er. Det er også viktig at voksne eller andre også kan forstå ulikheter og forskjeller mellom personligheter, slik at de kan øke forståelse og respekt for seg selv og hverandre.

Ved å bli bevisst på egne naturlige evner, talent og behov, kan man lettere styrke det man er god til, og fokusere mindre på det man ikke er så god til. Man kan også tenke motsatt: Å gå inn for å styrke det man i utgangspunktet ikke er god til, slik at man kan vokse.

Bokens hensikt

Denne boken bør ikke brukes til å dømme enkeltpersoner ut fra stjernetegn, men den kan gi innsikt i arketyper og bidra et bredere perspektiv når det gjelder eget stjernetegn, potensial, personlige behov og samspillet med andre.

Boken kan benyttes som et verktøy til å bli bedre kjent med arketypen som barnets stjernetegn representerer. Kjennetegn for de ulike stjernetegn kan synliggjøre egenskaper hos barnet, en selv, en partner, foreldre, søsken, venner, lærere og elever, ansatte og andre.

Selv om stjernetegnet representerer en arketype, vil det ikke beskrive et individs personlighet. Vi er alle unike og i konstant utvikling. Den frie vilje er den sterkeste indikasjon på at vi selv bestemmer vår egen retning. Vi kan ikke skylde på stjernene for å forklare resultatene vi selv skaper. Stjernetegn kan bidra til å sette ord på egenskaper som ellers kan være uklare eller udefinerbare, så vel som ubevisste.

Jeg håper denne boken kan være til støtte i barneoppdragelsen og skape forståelse mellom voksne og barn. Ved å respektere at hver enkelt av oss har en unik sammensetning som gjør at ingen er like, kan vi redusere uforstand og frustrasjoner og styrke båndet mellom barn og voksne. Ikke minst øker forståelsen og respekten for dem som er fremmede for oss.

Astrologi er et nyttig verktøy i oppdragelsen hvis man bruker det i kombinasjon med sunn fornuft. Ved å lære mer om stjernetegnene kan man styrke barnets identitets- og mestringsfølelse, og ikke minst følelsen av å bli sett, akseptert og elsket.

Over de neste sidene følger en oversikt over alle stjernetegnene i dyrekretsen. Jorden befinner seg i midten, så ligger stjernebildene som et belte rundt jorden i følgende rekkefølge på himmelen: Væren, Tyren, Tvillingene, Krepsen, Løven, Jomfruen, Vekten, Skorpionen, Skytten, Steinbukken, Vannmannen og Fiskene.




DITT UNIKE ØYEBLIKK

Et astrologidiagram – også kalt fødselshoroskop eller birth chart – er et øyeblikksbilde av planetenes posisjon den nøyaktige dagen, klokkeslettet og stedet du ble født. Det inneholder store mengder informasjon om hvilke typer energier du ble omgitt av i ditt fødselsøyeblikk. For å kunne se hele bildet i øyeblikket du ble født trenges opplysninger om din fødselsdato, fødested og fødselstidspunkt. 

Når man ser sammenhengen mellom planetene denne dagen, kan man lese sjelen til individet, med sterke og svake sider, evner og talent, så vel som personlige behov. Det blir noe helt annet enn generelle horoskop for kun stjernetegnet. På internett finnes mange kalkulatorer som kan hjelpe deg å finne hvordan stjernene sto akkurat i det øyeblikket du ble født. 

Å tyde ditt personlige horoskop betyr å lese mange elementer som representerer naturen i deg selv. Man involverer ikke bare Solen, men også månen og alle de andre planetene i solsystemet og ser på balansen og aspektene mellom dem. 

Vi ser på hvor mange planeter som befinner seg i Ild, Jord, Luft og Vann og balansen mellom elementene. Det sier noe om Yin og Yang og balansen i deg.

Så trekker vi inn kvalitetene og ser på hvor mange planeter som befinner seg i ledende, faste og bevegelige tegn og balansen mellom dem.

Deretter ser vi på planetmønstrene og hvordan samarbeidet mellom planetene virker. 

Det kan være litt komplisert å skulle gå i gang med å analysere fødselshoroskopet sitt. Oppsummert kan vi si at planetene sier noe om hva som skjer, tegnene sier noe om hvordan det skjer, dynamikken i livet, tegnene om din personlighet og husinndelingen om hvilket sted i livet de gjør seg gjeldende. 

For å få en god analyse av ditt personlige fødselshoroskop kan det være lurt å ta turen til en ekspert for å få tolket horoskopet. Du kan også lære mer om dette via et kurs om selvstudium som ligger på min hjemmeside www.inspiravisjon.no.

